Kulttuuriministeri Sampo Terho kieltäytyi luovuttamassa Jussi-gaalan yleisöpalkintoa Aku Louhimiehelle.

Kulttuuriministeri Sampo Terho (sin) ja elokuvaohjaaja Aku Louhimies.­

Jussi-gaalassa askelmerkit menivät uusiksi, kun tuli vuoro jakaa yleisöpalkinto. Patsaan sai ohjaaja Aku Louhimiehen Tuntematon Sotilas.

Palkinnon on perinteisesti jakanut kulttuuriministeri. Myös tuotantoyhtiö oli suunnitellut, että kulttuuriministeri jakaa tänä vuonna palkinnon.

Kulttuuriministeri Sampo Terho (sin) oli läsnä tilaisuudessa. Hän ei halunnut luovuttaa Jussi-patsasta ohjaaja Aku Louhimiehelle.

Terho sanoo IS:lle, ettei hän halunnut jakaa palkintoa Louhimiehelle.

– Syy on mielestäni täysin itsestään selvä. Minun mielestäni tässä tilanteessa ei ole oikein, että kulttuuriministeri jakaa sellaisen viestin, että tämmöinen käyttäytyminen elokuvaohjauksessa on hyväksyttävää.

Terho sanoo olevan väärin, mitä ohjauksessa tapahtui.

– Louhimies käsitteli tilaisuudessa asiaa hienosti ja pahoitteli, mutta kulttuuriministeri ei voi lähettää sellaista viestiä, että tällainen käyttäytyminen on ok.

Sampo Terho sanoo, että tuotantoyhtiöllä oli aikaa etsiä hänen tilalleen korvaaja.

– Tämä on periaatekysymys. Elokuva ei tule siitä huonommaksi, mutta kulttuuriministerin tehtävä ei ole hyväksyä tällaista toimintaa, vaan mahdollistaa, että elokuvataide voi hyvin.

Onko kansa väärässä, kun se äänesti Louhimiehen elokuvalle Jussi-patsaan?

– Eihän kansa tiennyt äänestäessään tästä.

Tuotantoyhtiö Solarin Samuli Norhomaa kertoo IS:lle, että kun kulttuuriministeri ei suostunut jakamaan palkintoa, piti keksiä toinen palkinnon luovuttaja.

– Meidän suunnitelmamme menivät aika nopealla tahdilla uusiksi. Onneksi löytyi hyvä jakaja.

Ministerin korvasi MTV:n entinen ohjelmajohtaja Jorma Sairanen.